Homo erectus ("regop mens") is ’n uitgestorwe hominien-spesie wat regdeur die grootste deel van die Pleistoseen geleef het. Die vroegste fossiele bewyse dateer uit sowat 1,8 miljoen jaar gelede en die mees onlangse bewyse uit 143 000 jaar gelede. Die spesie het sy oorsprong in Afrika gehad en later versprei tot so ver as Georgië, Indië, Sri Lanka, China en Java. Daar word steeds verskil oor die klassifikasie, herkoms en afstammelinge van H. erectus, met twee groot alternatiewe klassifikasies: erectus kan ’n ander naam wees vir Homo ergaster, en dus die direkte voorouers van latere hominiede soos Homo heidelbergensis, Homo neanderthalensis en Homo sapiens; of dit kan ’n Asiatiese spesies wees afsonderlik van Afrika se ergaster. Sommige paleontoloë beskou H. ergaster eenvoudig as die Afrika-weergawe van H. erectus. Dit het gelei tot die gebruik van die term "Homo erectus sensu stricto" vir die Asiatiese H. erectus en "Homo erectus sensu lato" vir die groter spesie wat die groepe uit Asië en Afrika insluit.